Марие и лъагапIэщIэ
Кучие Марие КъБР-м Спортымрэ туризмэмкIэ и министерствэм щекIуэкIащ Кучинэ Мариерэ абы и гъэсакIуэ Iэзэ Габрилян Геннадийрэ я пресс-конференц. Абы щхьэусыгъуэ хуэхъуащ атлетикэ псынщIэмкIэ иджыблагъэ екIуэкIа чемпионатым Къэбэрдей-Балъкъэрым и лIыкIуэм лъагагъым елъэнымкIэ дыщэ медаль къызэрыщихьар.
Очко 354,5-рэ къихьри а зэхьэзэхуэхэм Урысейм и командэ къыхэхар щытекIуащ. ЕхъулIэныгъэр зи фIыщIэхэм ящыщщ см 198-рэ лъагагъым щхьэпрылъу рекорд зыгъэува Кучинэ Марие.
Кучинэр Урысейм и командэ къыхэхам и спортсменкэ нэхъыщIэ дыдэхэм ящыщщ. Илъэс 20 зи ныбжь пщащэр спортымкIэ дунейпсо класс зиIэ мастерщ, ныбжьыщIэхэм я дунейпсо чемпионатым, Сингапур щекIуэкIа ныбжьыщIэхэм я япэ Олимп зэхьэзэхуэм щытекIуащ. Къэралым и щIалэгъуалэ командэ къыхэхам зи зэфIэкI щызыгъэлъагъуэ Кучинэ Марие Прохладнэ къалэм дэт олимп резервхэмкIэ сабий-ныбжьыщIэ школым и гъэсэнщ, КъБР-м и командэ къыхэхахэр щагъэхьэзыр спорт центрым и еджакIуэщ.
— Къэбэрдей-Балъкъэрым и унафэщIхэм, псом хуэмыдэу республикэм и Iэтащхьэм, Спортымрэ туризмэмкIэ министерствэм ину фIыщIэ яхузощI ди спорт лIэужьыгъуэм хуащI гулъытэм папщIэ. Дэ сыт щыгъуи зыхыдощIэ псэкIэ, мылъкукIэ зыкъызэрытщIагъакъуэр. А псори Iэмал имыIэу узыхуейщ нэрылъагъу ехъулIэныгъэхэр зыIэрыбгъэхьэн, лъагапIэщIэхэм унэсын папщIэ, — жиIащ Кучинэ Марие.
Атлетикэ псынщIэмкIэ цIэрыIуэ спортсменкэмрэ абы и гъэсакIуэмрэ пресс-конференцым кърихьэлIахэм я мурадхэмкIэ ядэгуэшащ. Габрилян Геннадий зыгъэсэныгъэхэр Налшык щра- гъэкIуэкIмэ къазэрыхуэщхьэпэнур къыхигъэщати, ар КъБР-м спортымрэ туризмэмкIэ и министр АфIэунэ Аслъэн диIыгъащ икIи Кучинэм зыIэригъэхьа ехъулIэныгъэмкIэ иджыри зэ ехъуэхъури, мы махуэхэм щIэзыдзэ ХХVII гъэмахуэ Универсиадэм текIуэныгъэ къыщихьмэ, псоми яфIэкIыу къэралыр, и лъахэр игъэлъапIэмэ зэригуапэр, зэпеуэм зэрыкIэлъыплъынур, Марие абы зэрыщыдиIыгъынур жиIащ.
Фигу къэдгъэкIыжынщи, бадзэуэгъуэм и 6 — 17-хэм Къэзан щекIуэкIынущ ХХVII гъэмахуэ Универсиадэ.
УАРДЭ Жантинэ.
